KIRJALLINEN KYSYMYS P-3217/00

esittäjä(t): Konstantinos Hatzidakis (PPE-DE) komissiolle

(12. lokakuuta 2000)

Aihe: Kreikan Macedonian Airways rikkoo turvallisuussääntöjä

Kreikan siviili-ilmailuviranomaiset määräsivät Olympic Airwaysin tytäryhtiön Macedonian Airwaysin (MA) lentokelpoisuus- ja ylläpitotarkastukseen 3. helmikuuta 2000 tekemällään päätöksellä YPA/D2/G/5238/1387. Tehdyssä tarkastuksessa havaittiin vakavia laiminlyöntejä, jotka olivat tarkastuskertomuksen mukaan riittäviä lykkäämään MA:n ansiolentoluvan myöntämistä.

Tilanpuutteen vuoksi mainittakoon vain joitakin todettuja puutteita. Havaittiin lentoaikataulujen ja miehistön työaikojen ylityksiä. Simulaattorikoulutuksesta vastasivat henkilöt, jotka eivät olleet asianmukaisia kouluttajia. Lento- ja työaikarekistereistä ilmeni, että käyttäjien lentokokemus oli kuvitteellista. Tarkastuksen aikana MA ei kyennyt näyttämään toteen teknisten yksiköiden laitteiden asianmukaista käyttöä. Näiden laitteiden käytöstä vastasi vain yksi henkilö. Edellä mainittujen ja muiden vakavien puutteiden jälkeen tarkastusta ei jatkettu MA:n lentotoiminnasta vastaavan johtajan vastuulla, joka kieltäytyi yhteistyöstä ja lisätietojen antamisesta.

Kreikan siviili-ilmailuviraston johtaja kehotti 10. heinäkuuta 2000 päivätyllä ja sisällöltään erittäin yllättävällä kirjeellä MA:ta jatkamaan lentotoimintaa omalla vastuullaan, vaikka hän samassa kirjeessä totesi, että kyseisessä yrityksessä vallitsee täydellinen epäjärjestys. Vastauksessaan MA provosoi siviili-ilmailuvirastoa siitä, että se ei ole määrännyt asianmukaisia sanktioita. Mainittakoon, että siviili-ilmailuvirasto oli aiemmin (17. helmikuuta 1999) lähettänyt MA:lle tutkimuksen, jossa oli tehty vastaavia havaintoja.

1. Onko komissio tietoinen Macedonian Airwaysissa vallitsevasta tilanteesta?

2. Ovatko tarkastuksessa havaittu tilanne kansainvälisten turvallisuussääntöjen, lentoturvallisuusviranomaisten yhteistyöelimen JAA:n standardien ja yhteisön lainsäädännön mukainen?

3. Jos ei ole, mihin toimiin komissio aikoo ryhtyä varmistaakseen yhteisön oikeuden noudattamisen?

Loyola de Palacion komission puolesta antama vastaus

(9. marraskuuta 2000)

Komission saamien tietojen mukaan näyttää siltä, että Olympic Airwaysilla on kaksi Macedonian Airways -nimistä tytäryhtiötä. Toinen niistä on entisen Jugoslavian tasavallan Makedonian lakien ja valvonnan alainen yhtiö. Se ei siis ole Euroopan yhteisön lainsäädännön alainen, ja sen tekninen valvonta on kyseisen valtion viranomaisten vastuulla. Toinen on Kreikan lainsäädännön alainen yhtiö, joka on Kreikan ilmailuviranomaisten teknisen valvonnan alainen.

Komissio, joka ei suoraan osallistu lentoliikenneyritysten tekniseen valvontaan, ei tunne parlamentin jäsenen esille tuomia ongelmia, mutta muistuttaa, että jos Kreikan ilmailuviranomaiset ovat pitäneet tarpeellisena huomauttaa yritykselle joistakin sen työmenetelmissä olevista puutteista, on se todiste siitä, että viranomaiset toteuttavat valvontatehtäväänsä. Komissio ei kuitenkaan pysty arvioimaan, onko tilanne niin vakava, että Kreikan viranomaisten olisi tarpeellista edetä vieläkin pidemmälle ja kieltää tai keskeyttää tämän yrityksen toiminta, koska niillä on tällainen mahdollisuus ja vastuu.

Jos kyseinen taas yritys on Kreikan lainsäädännön alainen, on syytä täsmentää myös, että tässä vaiheessa mikään yhteisön lainsäädäntö ei koske mainittuja puutteita. Komissio on tosin tehnyt asiasta ehdotuksia parlamentille ja neuvostolle(1), mutta niitä ei hyväksytä eivätkä ne tule voimaan todennäköisesti vielä moneen kuukauteen. Niinpä niihin voidaan soveltaa ainoastaan kreikkalaisia säännöksiä, joiden pitäisi olla Kansainvälisen siviili-ilmailujärjestön (ICAO) normien mukaiset. Komissio on jo tuonut esille puutteita Kreikan lentoturvallisuusjärjestelmässä ja esittänyt Kreikan hallitukselle kehotuksen ryhtyä soveltamaan ilma-alusten kunnossapitoa koskevaa yhteisön lainsäädäntöä.

Lisäksi Kreikan lentoturvallisuusjärjestelmää on viime aikoina tarkastettu sopimuspuolia koskevan ICAO:n tarkastusohjelman mukaisesti, ja komission saamien tietojen mukaan vaikuttaa siltä, että järjestelmässä olisi todettu joitakin puutteita.

Näissä olosuhteissa komissio aikoo antaa Kreikan viranomaisille uuden kehotuksen ja muistuttaa siitä, että kreikkalaisten kuljetusyritysten osallistuminen sisämarkkinoihin velvoittaa viranomaiset valvomaan, että yritysten turvajärjestelyt ovat korkeatasoiset.

(1) KOM(2000) 121 lopullinen.